《偶录五言古一章谆复嗑窴不似词人之作》
清代·傅山

生死即旦暮，男儿无故乡。血丹中土碧，骨白高秋霜。

德缴信朅朅，园观岂茫茫。吟讽本无用，痛快空文章。

魏阙何处热，江湖心自凉。美人迟迟来，徒诵水中央。

父子俄然别，君臣恐难忘。舂陵漫葱郁，斟灌当谁望。

浮沈三十年，何日不胆尝。神孙遽武健，如意祝文昌。

靖帚翼轸旗，天兵壮缪将。一杖生不扶，墓酹中兴觞。

数当撇捩尽，奈何乖义方。恭忝皇天玉，其诸有不芒。

我死非允吾，《五噫》尔其遑。瘦熊省经白，老牛矢执黄。

据地吐盗食，咯咯爰旌吭。嘕然决于心，岂复容再商。

《秦风》怅衣泽，《楚骚》悲沅湘。笔墨有前辈，岩谷固厥藏。

华甸阳马死，丽藻争虎伥。老我目难瞑，子孙眉翻扬。

变局忌伤性，暗喜仁能当。横流有疏凿，岂其终怀襄。

作者简介：傅山（1607－1684）明清之际道家思想家、书法家、医学家。初名鼎臣，字青竹，改字青主，又有浊翁、观化等别名，汉族，山西太原人。傅山自称为老庄之徒，他自己也在很多场合与作品中反复强调、自陈：“老夫学老庄者也”、“我本徒蒙庄”、“吾师庄先生”、“吾漆园家学”。自觉继承道家学派的思想文化。他对老庄的“道法自然”、“无为而治”、“泰初有无”、“隐而不隐”等命题，都作了认真的研究与阐发，对道家传统思想作了发展。